Jatkosota

**Jatkosota** oli sota, joka käytiin Suomen ja Neuvostoliiton välillä 25. kesäkuuta 1941 – 19. syyskuuta 1944 Neuvostoliiton Suomen pommituksista Moskovan välirauhaan. Jatkosotaa käytiin Suomen rintamalla samaan aikaan, kun Saksa toteutti operaatio Barbarossan nimellä tunnettua laajaa hyökkäystä Neuvostoliittoon. Suomen rintama oli jaettu saksalaisten ja suomalaisten joukkojen kesken siten, että suomalaiset olivat vastuussa eteläisestä rintamasta ja saksalaiset Lapin rintamasta.

Suomi ei ollut lain mukaan Saksan liittolainen, sillä mitään liittosopimusta ei ollut. Sen sijaan käytännössä Suomi oli Saksan liittolainen, koska se antoi aluettaan Saksan käyttöön, alisti joukkojaan Saksalle, sai aseapua Saksalta ja soti Saksan kanssa.

Sodan alussa eteläisellä rintamaosalla suomalaiset joukot valtasivat talvisodassa menetetyt alueet ja etenivät yli Syvärin ja Leningradin puolustuslinjojen tuntumaan. Joulukuussa 1941 hyökkäys pysäytettiin ja alkoi yli kaksi vuotta kestänyt asemasotavaihe. Pohjoisilla rintamaosilla ei saatu katkaistua Muurmannin rataa, eivätkä saksalaisjoukot kyenneet etenemään Murmanskiin.

Neuvostoliiton suurhyökkäys kesäkuussa 1944 mursi suomalaisten etummaiset puolustuslinjat. Raskaiden torjuntataistelujen jälkeen aseet laskettiin 4.–5. syyskuuta; tulitauko oli virallisesti määrätty alkaneeksi 4. syyskuuta, mutta neuvostoliittolaiset joukot lopettivat ammunnan paikoittain vasta 5. syyskuuta 1944. Jatkosodan välirauhanehtoihin kuului muun muassa saksalaisten joukkojen pakottaminen pois Suomesta, mikä johti Lapin sotaan Saksaa vastaan 15. syyskuuta 1944. Moskovan välirauha allekirjoitettiin 19. syyskuuta 1944, ja se vahvistettiin Pariisin rauhassa vuonna 1947.

## Sotaa edeltäneet tapahtumat
### Välirauha
:
Talvisodan maaliskuussa 1940 päättänyt Moskovan rauha, niin sanottu välirauha, ei ollut rauha sanan varsinaisessa pitkäaikaisessa merkityksessä, koska toinen maailmansota oli edelleen käynnissä ja vaikutti jatkuvasti myös Suomen turvallisuuteen. Talvisodan kokemuksilla oli seurauksensa Suomen valtiojohdon harjoittamassa ulkopolitiikassa. Talvisota osoitti, että viime kädessä Suomen olisi parasta luottaa vain omiin aseisiinsa Neuvostoliiton uusia laajentumisyrityksiä vastaan. Pääministeri Risto Rytin eduskunnassa kaksi päivää Moskovan rauhan jälkeen pitämästä puheesta kävi ilmi, että kyse oli vain aselevosta. Uusi sota saattaisi syttyä pian.

Myöskään ylipäällikkö Mannerheim ja operatiivinen sotilasjohto eivät olleet vakuuttuneita siitä, että puna-armeija kunnioittaisi uutta valtakunnanrajaa. Ylipäällikkö antoi 16. maaliskuuta 1940 käskyn, jolla Imatralla sijainneesta Kannaksen armeijan esikunnasta muodostettiin maavoimien esikunta komentajanaan kenraaliluutnantti Erich Heinrichs. Maavoimille annettiin toimintaohje, jonka mukaan rauhan solmimisesta ja rajan muutoksesta huolimatta puolustus oli järjestettävä nopeasti uudelleen. Mannerheim piti selvänä, että uudet rajat oli turvattava linnoituslaittein. 

Koska Eurooppa oli sodassa, Suomikin pysyi poikkeustilassa. Puolustusvoimista tuli tärkeä tekijä sekä päätöksentekijänä että yleiseen mielipiteeseen vaikuttavana voimana. Mannerheim säilytti edelleen ylipäällikön vakanssin siihen kuuluvine valtaoikeuksineen, ja puolustusministeriö organisoitiin uudelleen, mikä merkitsi tiettyjen tehtävien siirtämistä pääesikunnalle. Lisäksi puolustusministeriksi oli maaliskuussa 1940 nimitetty Mannerheimin luottohenkilö Rudolf Waldén.

Rauhan aikana kouluttamatta jääneet 100&nbsp;000 nostoväkeen kuuluvaa määrättiin astumaan palvelukseen, ja heidän sotilaskoulutuksensa talvisodan loppuvaiheessa vähäiseksi havaitun reservin lisäämiseksi aloitettiin. Talvisodassa kunnostautuneita ryhmänjohtajia pyydettiin jäämään kanta-aliupseereiksi koulutustehtäviä varten.

Saksan valtakunta ja Neuvostoliitto olivat vielä liitossa keskenään, mutta Yhdistyneen kuningaskunnan Saksan valtakuntaa vastaan käymä sota jatkui. Saksa hyökkäsi Tanskaan ja Norjaan huhtikuussa 1940 ja valtasi maat nopeasti. Toukokuussa Saksa hyökkäsi Ranskaan. Maan pohjoisosan Saksa miehitti suoraan, ja eteläosaan muodostettiin Saksan nukkehallitus,  Vichyn hallitus. Britannia valmistautui suuriin ilmataisteluihin estääkseen Britteinsaarien valtaamiseen tähtäävät Saksan suorittamat laajat strategisiksi tarkoitetut pommitukset.

Suomi tähtäsi kansainvälisesti todettuun mahdolliseen enimmäismäärään väestöstä, joka voitaisiin irrottaa muista tehtävistä armeijan palvelukseen eli 16 prosenttiin. Suomen tapauksessa tämän katsottiin riittävän vain koko itärajan operatiiviseen puolustamiseen. Kenraali Aksel Airo oli kirjoittanut aiheesta talvisodan jälkeen kirjan *Kunnia – isänmaa*, jossa hän piti Suomen omia puolustusmahdollisuuksia pintapuolisesti vain numeroiden valossa tarkasteltuna lähes olemattomina. Ulkomaiden arviot Suomen puolustuskyvystä ennen talvisotaa perustuivat samoihin kriteereihin.

Neuvostoliitto ja Saksa olivat sulkeneet Itämeren, joten ulkomaankaupalle ainoa vapaa väylä valtamerille oli hankala ja pitkä Liinahamarin reitti Petsamoon. Kun Saksa oli miehittänyt myös Pohjois-Norjan kesäkuun puoliväliin mennessä, Suomen fyysinen eristäminen oli lähes täydellinen: Saksa olisi pystynyt halutessaan nopeasti katkaisemaan Suomen viimeisen avoimen ulkomaankaupan reitin länteen, ja saman olisi voinut tehdä Neuvostoliitto Kalastaja- ja Keskisaarennolta käsin.

Kesäkuussa 1940 Saksan vallattua Tanskan, Norjan ja lopulta Ranskan Neuvostoliitto aloitti Suomen painostamisen. Tanska oli vallattu 9. huhtikuuta, mutta vasta viikkoja myöhemmin. Norjaan lähetettiin brittiläisiä, ranskalaisia ja puolalaisia joukkoja tueksi.

Neuvostoliiton ensimmäinen vaatimus oli saada takaisin kaikki Karjalankannakselta ja Hangon vuokra-alueelta pois viedyt laitteet. Lisäksi vaadittiin osuutta Petsamon nikkelikaivoksiin. Heinäkuussa Neuvostoliitto esitti vaatimuksen Ahvenanmaan demilitarisoinnista ja oikeutta junakuljetuksiin Suomen alueen poikki Hankoon. Sopimus kauttakulusta Suomen itärajalta Hankoniemeen allekirjoitettiin syyskuun alussa. Neuvostoliitto vähensi painostustaan Suomea kohtaan vasta kevättalvella seuraavana vuonna.

Välirauhan aikainen poliittinen ilmapiiri oli painostava; esimerkiksi Suomen ja Neuvostoliiton Rauhan ja Ystävyyden Seuran mielenosoitukset ja niistä syntyneet mellakat sekä Aeron matkustajakone Kalevan alasampuminen Suomenlahdella kesäkuussa 1940 samaan aikaan, kun Neuvostoliitto miehitti Baltian maat, koettiin hyvin vahvasti Suomessa. Suomi oli ulkopoliittisesti ahtaassa raossa, kun Norja ja Baltia oli vallattu, Saksa ja Neuvostoliitto olivat diplomaattisessa rauhantilassa keskenään ja Ruotsin lokakuussa 1940 ehdottama valtioliitto Suomen kanssa kariutui Neuvostoliiton ja Saksan vastustukseen.

Neuvostoliiton puna-armeijan esikunta oli antanut Leningradin sotilaspiirille ohjeen Suomea vastaan käytävän uuden sodan varalle 18. syyskuuta 1940. Käskyä tarkennettiin 25. marraskuuta vaatimuksella laatia hyökkäyssuunnitelma sellaisen tilanteen varalta, jossa Suomi olisi yksin vihollinen. Itämeren laivasto laati Ahvenanmaan valtaussuunnitelman ja Hangon tukikohdan joukot siirrettiin Leningradin sotilaspiirin alaisuuteen ja sen puolustussuunta käännettiin 12. marraskuuta 1940 mantereen suuntaiseksi.

Talvisodan aikana, tammikuussa 1940, neuvostolaivasto laati Ahvenanmaan miehityssuunnitelman, joka olisi edellyttänyt noin 20&nbsp;000 miehen siirtämistä Ahvenanmaalle Virosta ja Latviasta. Perusajatuksena oli maavoimien hyökkäyksellä Oulun korkeudella katkaista Suomi ja laivaston hyökkäyksellä Ahvenanmaalle riistää Suomelta myös sen meriyhteydet. Ahvenanmaalle sijoitettaisiin kevyiden laivastovoimien, sukellusveneiden ja lentokoneiden tukikohdat.
Tarkemmassa Ahvenanmaan valtaussuunnitelmassa (10.9.1940) operaation kohteena olivat Eckerö, varsinainen Ahvenanmaa ja Lemland. Sitten piti vallata muut Ahvenanmaan saariston saaret. Isku oli suoritettava nopeasti ja riittävän voimakkaasti, jotta Ruotsista Suomelle tulevat apuvoimat eivät ehtisi paikalle. Yllätyksen onnistuminen oli mahdollisuuksien rajoissa, koska Suomi syksyllä 1940 pakotettiin purkamaan Ahvenanmaan talvisodanaikaiset puolustusjärjestelyt.

Neuvostoliitossa Suomen asioiden hoito siirrettiin sisäasiain kansankomissariaatin (ministeriön) alaiselle valtioturvallisuuden päähallinnolle (GUGB) ja lisäksi hyökkäysjoukkoja alettiin siirtää ryhmitysalueilleen. Neuvostoliiton ulkoministeri Vjatšeslav Molotov kävi marraskuussa Berliinissä pyytämässä Saksan johtajalta Adolf Hitleriltä suostumusta Suomen miehitykseen. Koska saksalaiset olivat jo sisällyttäneet Suomen mukaan hyökkäyssuunnitelmiinsa, Hitler kuitenkin varoitti Neuvostoliittoa pysymään poissa Suomesta.

### Suomen ja Saksan lähentyminen
:
6. syyskuuta 1940 Suomi solmi Neuvostoliiton kanssa kauttakulkusopimuksen liikenteestä Hankoon.

Puolustusvoimien ylipäällikkö sotamarsalkka Carl Gustaf Mannerheim sai elokuussa 1940 Saksalta tiedustelun saksalaisjoukkojen kauttakulun sallimisesta Pohjanlahden satamista Kirkkoniemeen. Samalla ilmoitettiin, että Suomen oli mahdollista ostaa sotakalustoa Saksasta.
Kauttakulkusopimus: Suomen pääesikunta ja Saksan ilmavoimat sopivat 12. syyskuuta Luftwaffen miehistön ja kaluston kuljettamisesta Suomen alueen läpi. Valtioiden välille 22. syyskuuta solmittu poliittinen sopimus mahdollisti myös Saksan maavoimien kuljetukset. Lokakuussa neuvoteltiin vielä lisäys lomalaisliikenteestä. Ensimmäiset joukot nousivat maihin Vaasassa 22. ja Oulussa 26. syyskuuta 1940.

Saksa piti Petsamossa sijaitsevaa Kolosjoen malmiota elintärkeänä sotateollisuudelleen ja ylipäätänsä Petsamoa välttämättömänä astinlautana hyökkäykselle Murmanskiin. Neuvostoliitto puolestaan ei talvisodan päätyttyä tuntenut mielenkiintoa Petsamon nikkelivarantoihin eikä Petsamoon sotilaallisena alueena. Kun Saksan viranomaiset suunnittelivat Skandinavian integroimista omaan talousalueeseensa, siihen laskettiin huhtikuusta 1940 lähtien mukaan myös Suomi, vaikka maa kuuluikin Neuvostoliiton etupiiriin.

Nikkelikaivoksen tilanne muuttui jyrkästi heinäkuussa 1940 Suomen ja saksalaisen I.G. Farbenindustrien tekemän sopimuksen myötä. Neuvotteluja oli käyty keväästä alkaen, ja sopimuksessa Saksalle luvattiin 60 prosenttia tuotannosta. Saksalaiset neuvottelijat raportoivat Berliiniin malmion olevan yli miljardin RM:n arvoinen ja riittävän 20 vuodeksi kattamaan koko Suur-Saksan nikkelitarpeen. Loppuvuonna saksalaiset korottivat malmimääräarvion nelinkertaiseksi. Neuvostoliitto havahtui neuvottelujen alettua ja esitti jo kesäkuussa kaivoksen toimiluvan siirtämistä itselleen. Neuvostojoukot tehostivat vaatimusta ryhmittymällä rajalle ja linnoittamalla Kalastajasaarennon. Englanti suhtautui Saksan kanssa käytäviin kaivosneuvotteluihin jyrkän kielteisesti ja pysäytteli Liinahamarin kauppalaivoja. Suomi neuvotteli kaikkien kanssa poliittisesti ahtaassa raossa. Suomalaiset neuvottelivat kireissä tunnelmissa Moskovassa seitsemän kertaa helmikuuhun 1941 asti suostumatta venäläisten vaatimuksiin. Neuvostoliitto neuvotteli myös Saksan kanssa maaliskuuhun 1941, tuloksettomasti. Vastalauseeksi Neuvostoliitto lopetti vientinsä Suomeen. Pian 90&nbsp;prosenttia ulkomaankaupasta hoidettiin Saksan kautta joko Saksaan tai sen valvomiin maihin.

Suomen ja Saksan sotilasyhteistyö alkoi maiden korkeimman sotilasjohdon välisillä neuvotteluilla talvella 1940–1941. Yleisesikuntien päälliköt, kenraalieversti Frans Halder ja kenraaliluutnantti Erik Heinrichs, neuvottelivat tammikuun lopussa 1941 Berliinissä. Saksalaiset tiedustelivat muun muassa, kauanko Suomelta vei aikaa saada armeijansa Neuvostoliiton vastaiselle rajalle, ja saivat myös vastauksen. Saamansa tiedot Halder esitteli Hitlerille 3. helmikuuta. Suomalaisia koskevia tietoja olivat muiden muassa liikekannallepanon kestoaika, puolustusvoimien vahvuus ja suomalaisten tarvitsema tuki. Saksan Norjan-armeijan esikuntapäällikkö eversti Erich Buschenhagen vieraili Suomessa 8. helmikuuta alkaen. Vierailun aikana keskusteltiin operatiivisista kysymyksistä. Keskustelut muodostivat pohjan tuleville suunnitelmille. Lapissa tehtiin helmikuusta 1941 lähtien tienrakennus- ja tiedusteluyhteistyötä saksalaisten kanssa. Yhteisissä sotilaallisissa neuvotteluissa selviteltiin tieverkkoa, maastoa, liikekannallepanon aikataulua ja asevarastojen sijoittamista. Yhteistyöhön liittyivät suomalaisten sotilaiden tiheät käynnit Berliinissä. Pohjois-Suomeen alkoi saapua saksalaisia joukkoja Pohjois-Norjasta  ja meriteitse. Niiden määrä oli lopulta jatkosodan syttyessä runsaat 40&nbsp;000.

Huhtikuussa 1941 alettiin insinööritoimisto Rataksessa värvätä vapaaehtoisia Waffen-SS:n Wiking-divisioonan suomalaispataljoonaan. Värväystä jatkui kesäkuulle 1941. Ensimmäiset värvätyt lähtivät Saksaan koulutukseen toukokuussa 1941.

### Operaatio Barbarossa ja Suomi

:
Suomen korkeinta sotilasjohtoa vieraili 25. toukokuuta 1941 Saksan pääesikunnassa Salzburgissa, jossa saksalainen sotilasvaltuuskunta johtajanaan kenraali Alfred Jodl selosti Neuvostoliittoon suunnitteilla olevaa hyökkäystä. Saksalaiset esittelivät yhteistyösuunnitelmaa Saksan ja Suomen taistelujoukkojen välille. Suomea pyydettiin sitomaan Neuvostoliiton joukkoja rajoillaan ja osallistumaan Leningradia vastaan suunnattuun hyökkäykseen. Eri aselajien välillä käydyissä jatkoneuvotteluissa Berliinissä 26.–28. toukokuuta vaihdettiin teknisiä ja taktisia tietoja. Suomalaisia johtaneen kenraaliluutnantti Erik Heinrichsin saamiin ohjeisiin kuului, että hänellä ei ollut valtuutta tehdä mitään päätöksiä ja että hänen oli huolellisesti vältettävä minkäänlaisten sitoumusten antamista.

Seuraavana päivänä 26. toukokuuta 1941 valtuuskunnan otti vastaan Berliinissä yleisesikunnan päällikkö kenraalieversti Franz Halder. Yleistilannetta selostettuaan tämä ryhtyi puhumaan Suomen ja Saksan yhteistoiminnasta ja meni tällöin paljon pidemmälle kuin kenraali Jodl – saksalaiset edellyttivät, että suomalaiset liittyisivät yhteiseen operaatioon Leningradia vastaan. Kenraaliluutnantti Heinrichs toisti, että hänellä ei ollut oikeutta keskustella tästä asiasta, joka oli hänen valtuuksiensa ulkopuolella. Suomi halusi säilyttää puolueettomuutensa, mikäli venäläisten hyökkäys ei pakottaisi sitä poikkeamaan tältä linjalta. Saksan ja Suomen väliset keskustelut molempia osapuolia kiinnostavista asioista jatkuivat 3.–5.6.1941 sotilaiden välillä Helsingissä. Näistä keskusteluista ei tehty pöytäkirjaa. Sodan jälkeen oikeuskansleri ja sotasyyllisyysoikeudenkäynnissä syyttäjänä toiminut Toivo Tarjanne määräsi hallintoneuvos Artturi Ikkalan suorittamaan tutkimuksen jatkosotaa edeltäneistä keskusteluista Salzburgissa. Tutkimuksissa todettiin, että keskustelut olivat käynnistyneet saksalaisten aloitteesta presidentti Risto Rytin ja Mannerheimin tieten, ne koskivat hypoteettisia mahdollisuuksia ja saksalaiset eivät antaneet tietoja alkamassa olevasta sotaretkestä eivätkä suomalaiset sitoutuneet mihinkään.

Suomen ja Saksan kauttakulkusopimus, jossa saksalaisille joukoille myönnettiin kauttakulkulupa Suomen läpi Norjaan, oli allekirjoitettu 12. syyskuuta 1940. Saksan hyökkäyssuunnitelma sisälsi Suomen alueen käytön. Erityisesti Suomen Lappi tuli tärkeään rooliin Murmanskin haltuun ottamiseksi  saksalaisten tavoitteena ollessa Arkangelin tasa. Etelässä saksalaisten huomio kiinnittyi Suomenlahteen ja Karjalankannakseen, jotta Leningradin valtaaminen ja sen täydellinen tuhoaminen olisi tullut mahdolliseksi. Suomi ja Saksa sopivat muun muassa Suomen toteuttamasta saarrosta Suomenlahdella ja Karjalankannaksella, liittyen Leningradista mahdollisesti pakenevien siviilien poispääsyyn.

Suomen marsalkka Carl Gustaf Emil Mannerheim kertoo muistelmissaan:

Keskustelut jatkuivat Helsingissä 3.–5. kesäkuuta 1941, joissa Suomi piti hyvin tärkeänä presidentin ja valtiojärjestyksen siteet huomioon ottaen, että vihollisuuksia Neuvostoliittoa vastaan ei aloiteta suomalaisten taholta tai Suomen valtioalueelta. Saksalle ilmoitettiin osallistumisen ehdot: Suomen olisi säilyttävä vastaisuudessakin itsenäisenä, Saksan oli hyökättävä ensin ja vasta Neuvostoliiton aloitettua sotatoimet liittyisi Suomi rintamaan. Saksalaisten asiakirjojen ja Heinrichsin Buschenhagenille luovuttaman muistion mukaan Helsingissä sovittiin, että Suomi luovuttaa aikanaan Helsingin Malmin, Kemin, Kemijärven, Utin, Rovaniemen ja Vaasan lentokentät Saksan ilmavoimien käyttöön ja että Suomi keskittää kaakkoisrajalleen noin kuusi divisioonaa Laatokan itä- ja länsipuolitse tapahtuvaa hyökkäystä varten. Saksalainen eversti Eberhard Kinzel sähkötti 5. kesäkuuta Berliiniin, että suomalaiset ovat valmiit yhteistoimintaan.

Keskustelut jatkuivat 6. kesäkuuta Kielissä merivoimien osalta  sovittiin yhteisistä sotatoimista, muun muassa Suomenlahden etelärannikon miinoittamisesta, sodan syttyessä. Saksalaiset miinalaivat saapuivat Suomen rannikolle 14. kesäkuuta alkaen.  

7. kesäkuuta 1941 alkaen Suomen satamiin alkoi saapua laivoilla hyökkäykseen tarkoitettuja saksalaisjoukkoja. Niitä saapui myös marssien Pohjois-Norjasta. Saksalaisiin joukkoihin kuului 1&nbsp;080 upseeria sekä 20&nbsp;999 aliupseeria ja sotamiestä. Jalkaväen kenraali Waldemar Erfurth saapui Suomeen 13. kesäkuuta. Hänen oli määrä toimia saksalaisten edustajana päämajassa. 15. kesäkuuta 1941 eversti Buschenhagen perusti Rovaniemelle Saksan Norjan armeijan esikunnan, ja Mannerheim alisti kenraali Hjalmar Siilasvuon III armeijakunnan Pohjois-Suomessa Saksan alaisuuteen. Seuraavana päivänä Siilasvuo sai Buschenhagenilta operaatio-ohjeen, jonka mukaan tarkoituksena oli hyökätä Pohjois-Suomesta Neuvostoliittoon, vallata Murmanskin tukikohta ja katkaista Muurmannin rata. Suomalaisten tehtävinä mainittiin erikseen eteneminen Saksan 36. armeijakunnan mukana Kantalahteen ja hyökkääminen Uhtuan kautta Vienan Kemiin ja Kiestingin kautta Louheen.

Kesäkuun 17. päivänä Suomen päämajalle ilmoitettiin sodan syttymisajankohta: 22. kesäkuuta 1941 kello 03.00 Saksan aikaa Hitler antaisi käskyn avata tulen. 18. kesäkuuta 1941 Suomen ilmavoimien lentokoneisiin maalattiin Saksan Luftwaffen mukaiset keltaiset itärintaman tunnukset. 22. kesäkuuta 1941 Saksa aloitti hyökkäyksen ja käytti aiemmin sovitun mukaisesti Suomen ilmatilaa ja lentokenttiä Neuvostoliiton pommittamiseen. Yöllä 21.–22.6.1941 Suomeen oli alkanut saapua Pohjois-Norjasta huonoja tieyhteyksiä pitkin saksalaisia joukkoja, joiden pääasiallinen tehtävä oli puolustaa Suomen Petsamoa ja varsinkin sen nikkelikaivoksia. Suomalaiset suojajoukot aloittivat siirtymisen asemiinsa 10. kesäkuuta 1941. Liikekannallepano toteutettiin ylimääräisenä harjoituksena, johon reserviläiset kutsuttiin henkilökohtaisesti 18. kesäkuuta 1941 alkaen. Liikekannalle pantu armeija oli taisteluvalmis viikon kuluttua liikekannallepanon aloittamisesta. 21. kesäkuuta hallitus määräsi 45&nbsp;000 Neuvostoliiton rajoilla asunutta evakuoitavaksi.

#### Saksalaisjoukkojen siirrot Pohjois-Suomeen
Saksalaisjoukkojen siirtojen järjestelyt hoidettiin kauttakulun organisoinnin varjolla, eikä saksalaisjoukoilla ollut lupa siirtyä Jäämerentien itäpuolelle ennen kuin 18. kesäkuuta, jolloin arveltiin hyökkäysvalmistelujen itään jo muutenkin paljastuneen. Kaksi divisioonaa saksalaisjoukkoja, Stettinistä 20&nbsp;000 ja Oslosta 10&nbsp;600 miestä, laivattiin Ouluun ja siirrettiin junakuljetuksina Rovaniemelle. Laivaukset alkoivat 5. kesäkuuta ja viimeiset joukot olivat Rovaniemellä 14. kesäkuuta. SS-Divisioona Nord aloitti 7. kesäkuuta marssin Norjasta Jäämerentietä pitkin Vuotson ja Sodankylän kautta Rovaniemelle. 8&nbsp;000&nbsp;–&nbsp;9&nbsp;000 miehen vahvuisen divisioonan ajoneuvokolonnan ohimarssi kesti 10 tuntia. Divisioona oli Rovaniemellä 10. kesäkuuta. Yhteensä 40&nbsp;600 miehen vahvuiset joukot keskitettiin Rovaniemen seudulle, mistä ne aloittivat 18. kesäkuuta siirtymisen kohti Sallaa.

Saksan Norjan armeijan esikunta siirtyi Rovaniemelle 15. kesäkuuta, armeijan komentaja kenraalieversti Nikolaus von Falkenhorst saapui viikkoa myöhemmin. Kaksi päivää esikunnan jälkeen Rovaniemelle laskeutuivat Luftwaffen lentokoneet. Joukoista kaksi vuoristodivisioonaa (2. ja 3.) siirtyi Norjasta Petsamoon vasta 22. kesäkuuta, valmisteluja varten maahan oli päästetty saksalaispioneereja siviiliasussa jo päivää aikaisemmin. Petsamon saksalaisdivisioonat aloittivat hyökkäyksen kohti Murmanskia 29. kesäkuuta.

#### Tapahtumat juuri ennen sodan alkua
:
Suomen ilmavoimien esikunnan määräyksestä Yleisradion Lahden radioaseman sekä Turun ja Oulun radiomastoihin asennettiin 21. kesäkuuta automaattiset morsetuslaitteet saksalaisten pommikoneiden radiosuunnistusta varten. Ilmailuhistoriaa tutkineen tohtori Hannu Valtosen mukaan saksalaisia pommikoneita lensi yöllä 21.–22. kesäkuuta Itä-Preussista Etelä-Suomen ilmatilan kautta Laatokan pohjoispuolelle ja sieltä etelään Leningradin seudulle, missä Saksa ja Neuvostoliitto kävivät operaation ensimmäiset ilmataistelut noin kello kolmen jälkeen aamuyöllä. Tämän jälkeen saksalaiset pommittajat lensivät Suomeen Uttiin, missä ne tankattiin ja mistä ne jatkoivat kotikentilleen Itä-Preussiin.

Kesäkuun 21.–22. päivän välisenä yönä saksalaiset yhteistyössä Suomen Valtiollisen poliisin kanssa valtasivat Neuvostoliiton Petsamon konsulaatin ja suomalaiset pidättivät konsulaatin koko henkilökunnan perheineen. Saksan Gestapo takavarikoi konsulaatin arkistot tutkittavakseen ja toimitti ne myöhemmin Valpolle.

Saksan merivoimat käyttivät hyväkseen Suomen aluetta: Ne olivat tukeutuneet Suomen rannikkoon ja satamiin jo kesäkuun puolivälistä alkaen. Suomen sodanjohto oli määrännyt jo 17. kesäkuuta sukellusvenelaivueen osallistumaan Viron rannikon miinoittamiseen ja illalla 21. kesäkuuta sukellusvenelaivue sai toteuttamiskäskyn tehtävälleen. Suomalaiset sukellusveneet sekä suomalaiset ja saksalaiset laivat aloittivat 22. päivänä Suomenlahden miinoittamisen, jotta Neuvostoliiton Itämeren laivaston vapaa kulku estettäisiin. Pyrkimyksenä oli varmistaa, ettei neuvostolaivasto pystyisi häiritsemään Suomenlahdelta saksalaisten Baltiaan avattavaksi suunnitellun maarintaman sivustaa, ja estää hyökkäys Ahvenanmaalle, jonka hallinta oli Suomen kannalta elintärkeää. Miinoitus ulotettiin 22. päivänä Neuvostoliiton miehittämän Viron (muun muassa Tallinnan) edustalle. Suomalaiset sukellusveneet laskivat miinoja Viron rannikolle 22. kesäkuuta 1941 kello 7.28–9.06 välisenä aikana.

Kun Suomeen saapui tieto Saksan hyökkäyksen alkamisesta, Suomen merivoimat aloittivat välittömästi operaatio Kilpapurjehduksen, eli joukkojen siirrot demilitarisoidulle Ahvenanmaalle. Neuvostoliiton lentokoneet tekivät sodan ensimmäisen ilmahyökkäyksen suomalaisia vastaan hyökättyään tähän operaatioon osallistuneita sota-aluksia ja rannikkolinnakkeita vastaan 22. kesäkuuta klo 6.05. Lisäksi Hangosta alkoi tykistötulistus Porsöhön, Storholmaan ja mantereelle klo 6.50.

Adolf Hitler julisti 22. kesäkuuta radioidussa puheessaan Suomen taistelevan yhdessä (*im Verein*) Saksan kanssa. Suomi ilmoitti pysyvänsä ulkopoliittisesti puolueettomana, mutta Hitlerin puhe oli maan johdolle kiusallinen, sille se viestitti maailmalle Suomen olevan liittoutunut Saksan kanssa Neuvostoliittoa vastaan aloitetussa sodassa. Yleinen mielipide Suomessa otti kuitenkin Hitlerin puheen vastaan helpotuksena tukalassa tilanteessa. Hitler oli armeijoineen murtanut toistaiseksi kaiken vastarinnan ja Suomi saisi nyt hyvityksen.

Nämä toimet saivat osaltaan Neuvostoliiton aloittamaan sotatoimet myös Suomea vastaan, koska se katsoi Suomen sallivan alueensa käytön hyökkäykseen itseään vastaan. Saksan kanssa aloitetuista koordinoiduista merisotatoimista ja Saksan Nurmeksen tasolta Petsamoon asti sijoittamasta armeijasta huolimatta Suomi ilmoitti pysyvänsä ulkopoliittisesti puolueettomana.

## Hyökkäysvaihe

### Sota alkaa
:
Neuvostoliiton hyökkäykset Suomea vastaan alkoivat 22. kesäkuuta 1941 kello 6.05 aamulla, jolloin Neuvostoliitto aloitti tykistötulituksen Hangon tukikohdasta suomalaisiin kohteisiin saaristossa ja mantereella sekä lentoiskut suomalaisia laivoja vastaan merellä.

Samana päivänä Neuvostoliitto suoritti useita tykistöiskuja itärajalla Tämän jälkeen samana päivänä Suomi osallistui eteläisen Suomenlahden miinoittamiseen. Saksa oli aloittanut Operaatio Barbarossan kello 3.00 ja Itä-Preussista Leningradin alueelle miinoituslentoja suorittaneet saksalaiskoneet lensivät paluumatkalla Utin lentokentälle tankkaukseen. Neuvostoliitto jatkoi ilma- ja tykistöiskuilla suomalaisiin sotilaskohteisiin Suomessa. Suomi pidättäytyi vastaamasta tuleen ja yritti vakuutella puolueettomuutta uudessa sodassa. Suomen ja Neuvostoliiton välillä vältyttiinkin merkittäviltä sotatoimilta muutaman päivän ajan. 24. kesäkuuta 1941 Neuvostoliitto evakuoi lähetystönsä Helsingissä.

Kesäkuun 25. päivänä 1941 Neuvostoliiton ilmavoimat pommittivat Helsinkiä, Turkua, Heinolaa ja Porvoota sekä tusinaa muuta paikkakuntaa noin 500 koneella, joista ammuttiin alas Suomen alueelle 27 konetta. Näiden pommitusten ja aiempien tapahtumien perusteella eduskunnalle antamassaan tiedonannossa hallitus oli tehnyt sen johtopäätöksen, että maa oli joutunut sotatilaan. Tämän kannanoton eduskunta hyväksyi. Vielä samana päivänä 25.6. pääministeri Jukka Rangell totesi radiossa, että Suomi oli jälleen sodassa Neuvostoliiton kanssa.

Sota julistettiin 26. kesäkuuta 1941. Suomen armeija ja Suomessa olleet saksalaiset joukot aloittivat maahyökkäyksen. Suomen armeija aloitti suurhyökkäyksen Laatokan Karjalassa Korpiselän suuntaan 10. heinäkuuta, ja sen painopiste oli vasemmalla siivellä. Hyökkäyksen kärkenä eteni eversti Ruben Laguksen komentama 1. jääkäriprikaati, joka saavutti Laatokan rannat muutamassa päivässä. 

Presidentti Ryti painotti 26. kesäkuuta pitämässään radiopuheessa uuden sodan puolustuksellista luonnetta. Neuvostoliitto hyökkäsi Suomeen ja pakotti sen puolustautumaan. Talvisodan kokenut Suomen kansa oli harvinaisen yksimielisesti maan johdon ja menetetyn Karjalan takaisin hankkimisen takana. Uutta sotaa pidettiin talvisodan jatkosotana, joka tähtäsi kärsityn vääryyden korjaamiseen. Bolševisminvastaisuus tuli voimakkaana esiin porvarillisen ja sosiaalidemokraattisen  lehdistön kirjoituksissa.

Heinäkuun 22. päivänä kenraalimajuri Paavo Talvelan johtama VI armeijakunta saavutti vanhan rajan Laatokan Karjalassa. Raja ylitettiin Salmissa Manssilan kylässä. Eteneminen jatkui vielä pari päivää, kunnes hyökkäys pysäytettiin Tuuloksen tasalle. Kolme suomalaista divisioonaa tunkeutui Karjalankannakselle heinäkuun 31. päivänä. Sortavalan suomalaiset valtasivat 15. elokuuta. Viipuri vallattiin takaisin 29. elokuuta.

### Yhdistyneen kuningaskunnan sodanjulistus
Neuvostoliitto vaati useaan otteeseen Britanniaa julistamaan sodan Suomelle. Britannia katkaisi diplomaattisuhteet 1. elokuuta ja uhkasi sodalla 22. syyskuuta, jollei etenemistä katkaistaisi. Suomen liityttyä antikomintern-sopimukseen 25. marraskuuta Britannia jätti ultimaatumin, jossa se vaati vihollisuuksien lopettamista 5. joulukuuta mennessä. Britannian pääministeri Winston Churchill lähetti marsalkka Mannerheimille henkilökohtaisen, yksityisen ja salaisen kirjeen, jossa hän pahoitteli, että Britannia joutuu piakkoin julistamaan Suomelle sodan. Churchill myös kehotti Suomea olemaan ylittämättä vanhaa rajaa. Kirjettä säilytetään Britannian Imperial War Museumissa. Suomen hallitus antoi ympäripyöreän vastauksen. Mannerheim vastasi Churchillille, ettei hyökkäystä voitu keskeyttää ennen kuin päästäisiin asemiin, jotka takasivat Suomen turvallisuuden. Jäätyään ilman tyydyttävää vastausta Lontoo ilmoitti Suomen itsenäisyyspäivänä 6. joulukuuta sodanjulistuksesta Suomelle. Suhteet ulkomaihin huononivat Suomen joukkojen edetessä. Varsinaiset sotatoimet maiden välillä rajoittuivat kuitenkin jo aikaisemmin 30. heinäkuuta tapahtuneeseen Suomen Liinahamarin pommitukseen. Myös Australia, Kanada ja Uusi-Seelanti toimittivat Suomelle sodanjulistuksen.

### Ulkomaalaiset vapaaehtoiset

Kesästä 1941 alkaen Suomeen alkoi saapua ulkomaalaisia vapaaehtoisia. Eritoten vapaaehtoisia tuli Virosta, lopulta yli 3&nbsp;000. Näitä virolaisia vapaaehtoisia kutsutaan Suomen-pojiksi, ja he olivat osa jatkosodan heimosoturiyksiköitä, jotka oli koottu suomensukuisista kansoista. Esimerkiksi Suomen merivoimien vahvuudesta heitä oli 10 prosenttia.

Ruotsista osallistui jatkosotaan ensi vaiheessa niin sanottu Svenska frivilligbataljonen (SFB, ) eli Hangon pataljoona, joka osallistui Lounais-Suomen Hankoniemellä olleen Neuvostoliiton laivastotukikohdan piiritykseen. Ruotsalaispataljoonan kotiinpaluu tapahtui 20. joulukuuta 1941 Hangon valtauksen jälkeen. Osa ruotsalaisvapaaehtoisista halusi jatkaa palveluaan Suomen armeijassa muodostaen ns. Svenska frivilligkompanietin. Näin he kuuluivat suomenruotsalaiseen Tykistörykmentti JR13:een, joka taisteli Itä-Karjalassa Syvärijoen alueella 1942–1944 ja kesällä 1944 Tali-Ihantalassa.

### Suur-Suomea rakentamassa
:

#### Tausta
Jo sisällissodan aikana vuonna 1918 Mannerheim oli Antreassa Karjalankannaksella antanut julistuksen, jossa toteaa ettei tulisi panemaan miekkaansa tuppeen ennen kuin Suomi ja Itä-Karjala olisivat vapaat. Jatkosodassa Mannerheim antoi kuuluisan niin sanotun miekantuppipäiväkäskynsä, jossa hän viittasi julistukseensa. Päiväkäskyssä oli mainintoja myös suuresta Suomesta, mikä jo tuolloin aiheutti kielteistäkin huomiota poliittisissa piireissä.

Toisaalta jo 1917–1922 Suomen vasemmisto oli halunnut liittää Itä-Karjalan Suomeen osana maailmanvallankumousta.

Talvisodan alussa Neuvostoliitto perusti Suomelle Terijoen hallituksen ja lahjoitti Suomelle 70&nbsp;000 neliökilometriä Itä-Karjalaa 2.12.1939, mukana Aunus ja Uhtua (Kalevala). Sopimuksen allekirjoittivat Terijoen hallituksen Otto Wille Kuusisen lisäksi Neuvostoliiton pääministeri ja ulkoministeri. Perusteluna sopimuksessa luki Suomen ja Itä-Karjalan kansojen ”jälleenyhdistäminen”. Historioitsija Timo Vihavaisen mukaan ”Sopimuksen yhtenä julkilausuttuna tarkoituksena oli toteuttaa Suur-Suomi”. Sopimuksessa kuitenkin liitettiin 3&nbsp;970 neliökilometriä kannaksen eteläosaa Neuvostoliittoon Leningradin suojaksi. Itä-Karjalassa jotkut järkyttyivät yhdistämisestä, toiset iloitsivat suurissa kansankokouksissa.

Suomen kommunistisen puolueen seuraavan päivän julistus muistutti, että Suomen kansa ”on yli 200 vuotta unelmoinut Karjalan heimon jälleenyhtymisestä suomalaisen kansallisuuden ja valtion yhteyteen”. Vielä vähän aiemmin suomalaiskommunisteja oli teloitettu Itä-Karjalassa syytettyinä tämänsuuntaisista haaveista.

#### Itä-Karjalan valloitus
Jatkosodan aikana Suomi miehitti historiansa laajinta aluetta. Monet muuallakin kuin oikeistossa halusivat liittää Itä-Karjalan Suomeen. Perusteet olivat paitsi ideologisia ja poliittisia, myös sotilaallisia: niin sanottu kolmen kannaksen linja oli aiempaa rajaa helpompi puolustaa. Saksan ollessa tukena siihen oli mahdollisuus. Tilanne maailmansodassa juhannuksena 1941 oli sellainen, että toiveet menestyksellisestä hyvityssodasta vaikuttivat realistisilta. Hitleriin kohdistuneita odotuksia olivat nostaneet menestyksekäs salamasota eri puolilla Keski-Eurooppaa ja Neuvostoliiton heikohko esitys talvisodassa. 

Presidentti Ryti oli jo hyvissä ajoin ennen operaatio Barbarossan alkamista selvityttänyt Suomen itärajaa koskevat suunnitelmat. Selvityksiä olivat laatineet tutkijat Jalmari Jaakkola ja Eino Jutikkala. Päämajassa oli käyty läpi kenraali Aksel Airon laatimia vaihtoehtoja uudesta itärajasta mahdollisesti muuttuvassa yleistilanteessa. Airon rajavaihtoehdot, joita oli kaikkiaan viisi, olivat kaikki lähteneet siitä, että itärajaa siirrettäisiin Laatokan pohjoispuolella idemmäksi. Silloin Suomen itärajalle saataisiin laaja suoja-alue Neuvostoliiton hyökkäyksen varalta. Suomen päämäärä jatkosodassa oli kuitenkin riippuvainen Saksan sotavoimien menestyksestä.  

Talvisodassa luovutetun Karjalan alueet vallattiin takaisin heinä-elokuussa 1941 laajojen taisteluiden ja huomattavien menetysten jälkeen. Saksan taholta esitettiin loppukesällä toiveita, että suomalaiset ja saksalaiset joukot yhtyisivät Karjalankannaksen itäosassa ja ryhtyisivät hyökkäämään yhdessä Leningradia vastaan. Mannerheim ja presidentti Risto Ryti suhtautuivat kielteisesti Leningradin valloitukseen ja sen suoraan tukemiseen, samoin kuin Muurmannin radan katkaisemiseen, jotta argumentti erillissodasta pitäisi ja jotta Suomella säilyisi paremmat rauhanneuvottelumahdollisuudet Saksan mahdollisen häviönkin yhteydessä. Mannerheim oli varma, että Neuvostoliitto saisi ennemmin tai myöhemmin takaisin suurvalta-asemansa. 

Suomen armeija pyrki suomalais-saksalaiseen "kädenlyöntiin" Syvärin suunnalla Laatokan itäpuolella. Syväri saavutettiin Lotinapellossa 7. syyskuuta. Hyökkäys huipentui 1. lokakuuta, kun VII armeijakunnan yksiköt valtasivat Petroskoin Äänisen länsirannalla. Kaupunki nimettiin pian Äänislinnaksi, ja siitä tehtiin Itä-Karjalan sotilashallinnon keskus. "Kädenlyönti" Syvärillä jäi kuitenkin suorittamatta, koska saksalaisten hyökkäys pysähtyi Tihvinässä.  

Vanhan rajan ylitys ei ollut kaikille suomalaissotilaille hyväksyttävää, ja vieraalle maalle eteneminen herätti kielteisiä reaktioita. Taustalla oli toisaalta periaatteellinen valloitussodan vastainen asenne, toisaalta väsymys pitkittymässä olevaan sotaan. Mielialoissa oli tapahtumassa selvä pudotus. Valtioneuvostossa käydyssä kovasanaisessa keskustelussa Mannerheim oli puolustanut vanhan rajan ylitystä vastaamalla sosiaalidemokraattiselle kauppa- ja teollisuusministeri Väinö Tannerille, ettei sodassa voi pysähtyä jollekin mielivaltaisesti vedetylle rajalle, vaan oli valittava strateginen kohta. Toisaalta oli taloudellisia motiiveja Itä-Karjalan metsävarantojen hyödyntämisen muodossa. 

Petroskoista Karjalan armeijan hyökkäys jatkui vielä kohti pohjoista ja Karhumäkeä. Suomalaiset joukot saavuttivat 28. marraskuuta Äänisjärven ja Seesjärven välisen Maaselän kannaksen. Seuraavana päivänä aloitettiin hyökkäys Karhumäen valtaamiseksi. Se päättyi 8. joulukuuta suomalaisten voittoon.

Talvisodassa menetetyt alueet eduskunta liitti 6. joulukuuta 1941 takaisin Suomeen palauttaessaan Tarton rauhan rajat. Alueita ei kuitenkaan juridisesti liitetty Suomeen, vaan eduskunta julisti vain talvisodassa menetetyt alueet Suomeen kuuluviksi. Alueiden hoidosta vastasi Itä-Karjalan sotilashallinto, joka teki valmistelevia toimenpiteitä vallattujen alueiden liittämiseksi Suomeen. Siirtoväen sallittiin palata entisille asuinpaikoilleen. 

Alueilta liittyi myös suomensukuisten kansojen vapaaehtoisia Suomen puolustusvoimiin, ja heitä kutsutaan jatkosodan heimosotureiksi.

#### Miehitys
Kun Suomen armeija miehitti Itä-Karjalan, alueelle oli evakuointien jälkeen jäänyt noin 85 000 asukasta. Heistä suunnilleen puolet oli suomensukuisia, loput olivat venäläisiä ja muita slaaveja. Suomensukuisen väestön suomalaistaminen aloitettiin heti. Lasten oppivelvollisuus määrättiin vuoden 1942 alussa, ja kouluja perustettiin ripeästi. Venäläisen väestön keskuudessa valistustyö oli vähäistä, eikä sille järjestetty koulutusta.

Valloitetulle alueelle perustettiin internointileirejä, joita omana aikanaan nimitettiin aluksi ”keskitysleireiksi” ja myöhemmin ”siirtoleireiksi”. Niihin suljettiin:
:a) ”*epäkansallista väestöä niiltä alueilta, joilla heidän oleskeluaan sotatoimia silmälläpitäen ei voitu sallia*”;
:b) ”*poliittisesti epäluotettavia sotilashallintoalueen kansalliseen ja epäkansalliseen väestöön kuuluvia henkilöitä*”;
:c) ”*poikkeustapauksissa muitakin sotilashallintoalueen väestöön kuuluvia henkilöitä, joiden vapaana oloa ei pidetty suotavana*”.
*Kansalliseksi väestöksi* määrittelyssä miellettiin syntyperältään suomensukuinen väestö.

Äänisniemen, Syvärinlaakson ja Maanselänkannaksen väestöä, joka perinteisesti sattuu puhumaan venäjää, siirrettiin etulinjasta taemmaksi leireihin paitsi neuvostopartisaanien hyökkäysten ehkäisemiseksi myös siviilien itsensä suojelemiseksi. Äänisniemelle oli tätä paitsi pakkautunut pakolaisia eri puolilta Karjalais-suomalaista sosialistista neuvostotasavaltaa, jotka eivät olleet syntyperältään suomensukuisia; odottaessaan turhaan kuljetusta Äänisjärven ylitse he jäivät Suomen puolustusvoimien käsiin. Tutkimuskirjallisuuden perusteella voi arvioida, että rintamien läheltä evakuoituja taikka pakolaisia saattoi olla jopa 16&nbsp;600 Itä-Karjalan leireihin sijoitetuista ihmisistä. Tämä tarkoittaisi yli 69 prosenttia leirien korkeimmasta väkiluvusta, joka oli 23&nbsp;984 henkeä 1. huhtikuuta 1942.

Kuolleisuus miehitetyn Itä-Karjalan keskitysleireillä oli jopa 3,75&nbsp;%, huomattavasti korkeampi kuin saman alueen vapaan väestön keskuudessa (2,6&nbsp;%), saatikka Suomessa (1,31&nbsp;%). Varsinaisena syynä Itä-Karjalan leiriläisten korkeaan kuolleisuuteen näyttää olleen heikko ravitsemustilanne ja jossain määrin myös heidän ikärakenteensa: 20–30-vuotiaiden naisten ja alaikäisten lasten suuri suhteellinen osuus (lähes puolet).

Jatkosodan aikana Suomeen siirtyi saksalaisten miehittämältä Inkerin alueelta noin 62&nbsp;000 inkerinsuomalaista.

## Asemasotavaihe

Suomalaisten eteneminen pysähtyi Mannerheimin käskystä joulukuussa 1941, jolloin alkoi niin kutsuttu asemasotavaihe, joka kesti kaksi ja puoli vuotta. Rintamalinja oli joulukuussa 1941 kiinteä vain Karhumäen tasalle, mistä pohjoiseen se oli pitkällä erämaakaistalla epäyhtenäinen. Asemasotavaiheen hiljaiselo vaikutti suomalaisten sotilaiden mielialoihin turruttavasti ja turhauttavasti. Suomen aseman kannalta tärkeät tapahtumat kypsyivät muualla.

Vuonna 1942 taistelut jatkuivat hajanaisesti Syvärillä ja Kiestingissä. Tammikuussa noin seitsemän neuvostodivisioonaa yritti murtaa suomalaisten asemia Maaselän kannaksella. Päämaja lähetti paikalle lisäjoukkoja, ja suomalaisten asemiin murtautuneet hyökkääjät lyötiin. Samaan aikaan tehtiin Muurmannin rataan kohdistunut Mai Guban isku. Helmikuussa suomalaiset sissit tekivät vielä iskun Petrovski Jamin huoltokeskukseen. Suomalaisten ainoaksi hyökkäyssotatoimeksi koko asemasodan aikana jäi Suursaaren valtaus maaliskuussa. 

Stavkan alainen erillinen, noin kahdeksan divisioonan kokoinen, armeija yritti murtaa Leningradin saarron hyökkäämällä 11. huhtikuuta suomalaisten sillanpääasemaa vastaan Syvärin eteläpuolella. Taistelut päättyivät suomalaisten voittoon 21. huhtikuuta mennessä. Puna-armeijan viimeinen hyökkäysoperaatio asemasotavaiheessa tapahtui Kiestingissä saksalais-suomalaisia joukkoja vastaan. Se päättyi hyökkääjän vetäytymiseen 10. toukokuuta. Suomenlahdella saksalaiset ja suomalaiset alukset aloittivat 22. toukokuuta niin sanotun Suursaaren miinasulun laskemisen.

Suomalaisten voittoon päättynyt Somerin taistelu käytiin 8.–9. heinäkuuta 1942.

Neuvostoliittolaiset lähettivät kesällä 1942 sotilasosaston suomalaisten rintamalinjan taakse Rukajärven tienoille. Suomalaiset kuitenkin kukistivat yrityksen lyhyellä takaa-ajolla.

Tilanteen vakiinnuttua rintamamiehet käyttivät aikansa puhdetöihin sekä asevelitalojen ja korsukylien  rakentamiseen. Reserviupseereista koulutettiin aktiiviupseereita, ja miehistö kävi vuorolomilla kotonaan. Jotkut opiskelivat rintamakouluissa. Karjalankannaksella tehtyjä linnoitustöitä pyrittiin vauhdittamaan kesästä 1943 lähtien, mutta touko-kesäkuun vaihteessa 1944 ne olivat vielä pahasti kesken varsinkin Länsi-Kannaksella.

### Hitlerin vierailu
4. kesäkuuta 1942 Mannerheim täytti 75 vuotta, ja hänet ylennettiin Suomen marsalkaksi. Päivä määrättiin puolustusvoimain lippujuhlapäiväksi. Helsingissä ilmoitettiin nimettävän katu hänen kunniakseen. Adolf Hitler vieraili yllättäen Mannerheimin syntymäpäivillä Immolassa ja valitteli, ettei ollut voinut Romanian öljyn varmistamiseksi Saksalle tehdä mitään Suomen hyväksi talvisotaa ennen tai sen aikana. Hitler oli saanut vierailukutsun Suomeen kenraalieversti Eduard Dietlin välityksellä. Suomalaisten nauhoittamasta Hitlerin ”yksinpuhelusta” selkeni Suomen sodanjohdolle myös Neuvostoliiton asevarustelun taso, joka oli yllättänyt Hitlerin.

## Elintarvikehuolto
Jatkosodan aikana tuotanto ja ulkomaankauppa vähenivät, mikä aiheutti ongelmia maan elintarvikehuollolle. Vaikein ruokatilanne oli talvella vuosina 1942–1943. Tällöin esimerkiksi rintamamiehillä ilmeni puutostauteja ja erityisesti osalla nuoremmista miehistä ruoanpuutteesta johtuvaa yleistä heikkoutta. Tilanteen pelasti ruokatarvikkeiden tuonti lähinnä Saksasta ja sen vaikutuspiirissä olevista maista. Lisäksi rintamamiesten tilannetta helpottivat Pohjois-Suomessa olevat saksalaisjoukot, jotka muonittivat 50&nbsp;000 vastuualueellaan olevaa suomalaissotilasta. Huolimatta pitkien kuljetusmatkojen mukanaan tuomista käytännön ongelmista, yksitoikkoisesta ruuasta ja rajoitetuista annoksista rintamamiesten muonitus onnistui tyydyttävästi. Rintamamiesten keskuudessa esiintyi jatkosodan aikana kaikkiaan 300 sairaalahoitoa vaatinutta puutostautitapausta, mitä voidaan pitää varsin pienenä määränä.

## Rauhantunnusteluja
Neuvostoliitto esitti Suomelle rauhanaloitteen 25. lokakuuta 1942, mutta presidentti Ryti ei vastannut siihen. Saksan heinäkuussa aloittama hyökkäys kohti Stalingradia ja Kaukasiaa kuitenkin tyrehtyi, ja tilanne myös muilla maailmansodan rintamilla näytti vuoden 1942 lopussa huonolta Saksan ja samalla myös Suomen kannalta. Pohjois-Afrikassa saksalais-italialaisten joukkojen puolustus oli murtunut brittien hyökkäyksen vuoksi ja liittoutuneiden joukot olivat nousseet maihin Marokossa ja Algeriassa. Tapahtumat ennustivat akselivaltojen lähtöä Afrikasta. Seuraavan vuoden alussa saksalaiset aloittivat vetäytymisen Kaukasiasta, ja puna-armeija sai avattua maayhteyden saarrettuun Leningradiin. Leningradin saartorenkaan mureneminen tarkoitti Suomen kannalta sitä, että puna-armeija saattoi aiempaa paremmin keskittää voimia Suomea vastaan Karjalankannaksella ja Viron rannikolla. 

### Muutoksia valtioneuvostossa
Saksan kärsittyä tappion Stalingradissa 2. helmikuuta 1943 alettiin Suomessa pyrkiä ottamaan etäisyyttä Saksaan. Eduskunta alkoi osoittaa tyytymättömyyttä presidentti Rytiä kohtaan, mikä ilmeni ulkoministeri R.J. Wittingin arvostelusta Rytin allekirjoitettua antikomintern-sopimuksen. Eduskunta kieltäytyi jatkamasta Rytille myönnettyä valtalakia. Tämä ei kuitenkaan estänyt hänen uudelleenvalintaansa kahden vuoden lisäkaudeksi helmikuussa 1943. 

Pääministeri Rangellin hallitus vaihdettiin maaliskuussa vähemmän saksalaismieliseen Edwin Linkomiehen johtamaan hallitukseen. Wittingin tilalle ulkoministeriksi tuli Henrik Ramsay. Hallitus pysyi koossa pääasiassa sosiaalidemokraattien valtiovarainministerin Väinö Tannerin ansiosta.

Ryti ja Linkomies esittivät Yhdysvalloille, että se miehittäisi Pohjois-Suomen, ja Suomi olisi voinut samalla irtautua sodasta. Yhdysvallat harkitsi asiaa vakavasti, mutta katsoi sen kuitenkin vaarantavan Normandian maihinnousun, koska Saksalta vapautuisi silloin joukkoja sinne.

### Ensimmäiset rauhanneuvottelut ja Teheranin konferenssi 1943
Rauhasta käytiin neuvotteluja läpi koko vuoden 1943, mutta sopimukseen ei päästy. Neuvostoliitto ilmoitti jo 8. helmikuuta 1943 olevansa halukas rauhaan. Yhdysvallat vaati Suomen itsenäisyyden säilyttämistä, ja Neuvostoliiton Washingtonin-suurlähettiläs Maksim Litvinov ilmoittikin, ettei Neuvostoliitto aikonut miehittää Suomea kokonaan. Suomalaiset saivat saman vakuutuksen Tukholmasta Aleksandra Kollontailta. Suomi vaati rauhanneuvotteluiden pohjaksi vuoden 1939 rajoja, mutta Neuvostoliitosta saatiin tieto, että Suomen edustaja on tervetullut Moskovaan neuvottelemaan, mutta Suomen ehdotukseen ei tule sisältyä sille ennen sotaa kuulumattomia alueita.

Rauhanehdot lyötiin lukkoon liittoutuneiden kesken Teheranin konferenssissa joulukuussa 1943. Josif Stalinin ehtoihin kuuluivat vuoden 1940 rauhan rajat, Hanko tai Petsamo pysyvästi Neuvostoliitolle, puolien sotavahinkojen korvaaminen, saksalaisten karkottaminen maasta ja demobilisaatio. Jotta Suomi olisi helpommin saatu myöntymään rauhaan, Britannian pääministeri Winston Churchill ja Yhdysvaltain presidentti Franklin D. Roosevelt ehdottivat, että Viipuri jätettäisiin Suomelle, mutta Stalin vaati Viipuria ehdottomasti Neuvostoliitolle ja kieltäytyi edes keskustelemasta asiasta.

### Helsingin suuryöpommitukset 6.–7., 16.–17. ja 26.–27. helmikuuta 1944
Yhdysvallat jätti Suomen hallitukselle 31. tammikuuta 1944 voimakassanaisen kehotuksen pyrkiä neuvottelukosketuksiin neuvostohallituksen kanssa sodasta irtautumiseksi. Suomi saisi vastata seurauksista, ellei se viipymättä irtaantuisi akselivalloista. Suomelle kehotus oli ikävä, koska se päästettiin julkisuuteen. Neuvostoliitto pyrki taivuttamaan Suomen rauhaan Helsingin suurpommituksilla (”rauhanpommitukset”) vuoden 1944 helmikuun aikana. Neuvostoliitto halusi nopean ratkaisun sodalle pystyäkseen keskittämään joukkonsa Berliinin valtaukseen.

### Paasikivi Tukholmassa
Suomen hallitus valtuutti valtioneuvos Paasikiven matkustamaan Tukholmaan ja ottamaan selvää Neuvostoliiton rauhanehdoista. Paasikivi matkusti Tukholmaan 12. helmikuuta, oli yhteydessä Neuvostoliiton Tukholman-lähettilääseen Aleksandra Kollontaihin 16. ja 19. helmikuuta ja sai Moskovan rauhanehdot Kollontailta 21. helmikuuta. Ne oli jaettu kahteen osaan: ennakkoehtoihin, jotka oli hyväksyttävä ennen Moskovassa käytäviä keskusteluja, ja kysymyksiin, joista keskusteltaisiin Moskovassa. Ennakkoehtoihin kuului suhteiden katkaiseminen Saksaan, saksalaisten joukkojen internoiminen ja vuoden 1940 rauhansopimuksen palauttaminen voimaan. Kun ennakkoehdot olisi hyväksytty, voitaisiin Moskovassa neuvotella suomalaisten joukkojen kotiuttamisesta, vahingonkorvauksista ja Petsamosta. Saksa sai tietää Paasikiven matkasta, mutta se ei reagoinut voimakkaasti asiaan.

### Toiset rauhanneuvottelut ja Saksan osittainen Suomen vientikielto huhtikuussa 1944
Suomesta Moskovaan rauhanehdoista neuvottelemaan menivät Carl Enckell ja Paasikivi 26. maaliskuuta 1944. He tapasivat kaksi kertaa Neuvostoliiton ulkoasiankomissaari Molotovin ja Vladimir Dekanozovin. Molotovin johdolla käydyt neuvottelut olivat erittäin tiukkoja. Neuvostoliitto halusi ottaa takaisin suomalaisten valtaamat alueet, eikä se ollut valmis kompromissirauhaan. Aiemmin ilmoitettuihin ehtoihin oli lisätty 600 miljoonan dollarin sotakorvaus. Saksalaisten joukkojen internoinnin osalta kyseeseen saattoi tulla myös karkotus Suomen alueelta huhtikuun loppuun mennessä. Puolet Suomen armeijasta piti kotiuttaa ennen toukokuun loppua ja loput viimeistään heinäkuussa. 

Uusi Suomen ulkoasiainministeri Henrik Ramsay meni Saksaan tunnustelemaan mahdollisuutta solmia Neuvostoliiton kanssa rauha, mistä Saksan valtakunnan ulkoasiainministeri Ribbentropp hermostui. Neuvotteluja ei uskallettu käydä salaa saksalaisilta siinä pelossa, että Neuvostoliitto paljastaa saksalaisille Suomen ja sen käyneen neuvotteluja Neuvostoliiton kanssa ja näin olleen saattaa painostaa neuvotteluissa uhkaamalla julkistaa salaiset neuvottelut. Tuloksena oli Suur-Saksan valtakunnan epäluottamus Suomeen, mikä aiheutti vaikeuksia mm. asetoimituksiin. 

Suomen hallitus suhtautui jyrkän torjuvasti Moskovan ehtoihin. Sotakorvausten arvo ylitti selvästi maan taloudelliset voimavat, eikä saksalaisia ollut mahdollista ajaa Lapista vaaditussa ajassa. Eduskunta hylkäsi mahdottomiksi arvioimansa rauhanehdot 12. huhtikuuta 1944. Edes rauhanoppositio ei hyväksynyt Moskovan ehtoja.  

Ylipäällikkö Mannerheim kutsui armeijakuntien komentajat Mikkeliin ja varoitti heitä Neuvostoliiton mahdollisista reaktioista. Mitään hälyttävää ei kuitenkaan välittömästi tapahtunut. Saksan valtakunnankansleri Adolf Hitler määräsi Suomen osittaiseen vientikieltoon 19. huhtikuuta 1944. Ylipäällikkö antoi uhkaavan tilanteen vuoksi 10. toukokuuta käskyn, jossa hän korosti suurhyökkäyksen torjuntaan valmistautumisen ja asemien lujittamisen tärkeyttä ja käski komentajia käyttämään odotusaika hyväkseen. Hänen lähettämänsä tarkastajat olivat todenneet puutteita rintamalohkojen varustelutöissä. Mannerheim lähetti Hitlerille henkilökohtaisen kirjeen, jossa hän pyysi tätä perumaan vientikiellon. Kieltävä vastauskirje saapui päämajaan 4. kesäkuuta. 

## Neuvostoliiton suurhyökkäys 1944
Puna-armeija lopetti asemasodan suurhyökkäyksellä Karjalankannaksella 9. kesäkuuta 1944 ja kaksi viikkoa myöhemmin Maaselän suunnalla. 10. kesäkuuta, neljä päivää Normandian maihinnousun 6. kesäkuuta 1944 jälkeen, Yhdysvallat julisti Suomen ja sen johtajat saksanmielisiksi ja pyysi lähettiläs Hjalmar J. Procopén poistumaan maasta.

Perjantaina 9.6.1944 klo 5.55 370 pommikonetta hyökkäsi suomalaisia linjoja vastaan Karjalankannaksella. Sitä seurasi 6 550 tykin tulitus, jota kesti koko päivän. Iltapäivällä tulivat tulivat ensimmäiset jalkaväen rynnäköt. Sama toistui seuraavana päivänä, jolloin alkoi varsinainen päähyökkäys. Hyökkäys ei ollut yllätys, mutta sen valtava tulivoima oli.

Suurhyökkäyksen johdossa oli armeijankenraali Leonid Govorov. Hän oli Moskovan puolustustaisteluissa ja Leningradin piirityksen murtamisessa ansioitunut tykistöupseeri. Govorovin toimintatapa Karjalankannaksella oli sama kuin hänen aiemmin käymissään taisteluissa: valtavat tykistökeskitykset, jatkuvat hyökkäysaallot ja runsas panssarivaunujen käyttö. Govorovilla oli käytössään 26 divisioonaa, 20 panssariprikaatia ja yli 1&nbsp;000 lentokonetta. Tykkejä oli 200 jokaisella rintamakilometrillä. Suomalaisilla puolustajilla oli käytössään aluksi 6 divisioonaa ja 2 prikaatia, lopussa 9 divisioonaa ja 4 prikaatia. Neuvostoliiton tykistökeskitykset ja ylivoima mursivat suomalaisen puolustuksen Valkeasaaressa 10. kesäkuuta 1944, ja suomalaiset aloittivat vetäytymisen VT-linjan suojaan.  

Saksassa kannatettiin aseidenviennin jatkamista Suomeen, jotta rintama Suomessa kestäisi. Mannerheimin esittämän vetoomuksen seurauksena Hitler kumosi asevientikiellon 12. kesäkuuta ja päätti, että tukea annettaisiin niin kauan, kun suomalaiset jatkaisivat aseellista taistelua. Kriisin aikana Saksa auttoi Suomea ilman sopimuksia. 

Hyökkäyksen laajuuden tultua päämajan tietoon Itä-Karjalasta siirrettiin kolme divisioonaa Karjalankannakselle. VT-linja (Vammelsuu–Taipale) murtui Kuuterselässä 14. kesäkuuta, ja samana päivänä kenraaliluutnantti Lennart Oesch määrättiin kaikkien Karjalankannaksella olleiden joukkojen komentajaksi. Ensimmäiseksi Oesch ilmoitti, että tärkeintä oli vetää joukot taistelukykyisinä taka-asemaan, minne myös vahvistukset oli ohjattava. Vastahyökkäyksiä ei kannattanut tehdä. Seuraavana päivänä ylipäällikkö Mannerheim antoi käskyn viimeistenkin reservien siirtämiseksi Itä-Karjalasta Suomen puolelle, mikä merkitsi Itä-Karjalasta luopumista. 

Lento-osasto Kuhlmey saapui 17. kesäkuuta Immolan lentokentälle. Siihen kuului 70 syöksypommittajaa ja hävittäjälentokonetta. Mannerheim pyysi 19. kesäkuuta presidentti Rytin suostumuksella Saksalta suurempaa apua, kuutta divisioonaa sekä panssarivaunuja ja lentokoneita maavoimien tueksi. Pyyntöön vastattiin seuraavana päivänä myöntävästi. Viipuri vallattiin suomalaisilta lähes taisteluitta samana päivänä eli 20. kesäkuuta. Viipurin menetys oli erityisen kirvelevä kokemus, koska kaupunkia ja sen linnoitusta oli perinteisesti pidetty Suomen etuvartiona idässä. Samana päivänä tehtiin Elisenvaaran asemalle sodan tuhoisin lentopommitus, jossa kuoli yli sata ja loukkaantui yli 300 henkeä.

Valkeasaaresta on Viipuriin noin sadan kilometrin matka, jonka taittamiseen puna-armeija käytti kymmenen päivää. Suomalaisten vetäytymisvauhti oli siten keskimäärin noin kymmenen kilometriä päivässä, mitä voidaan pitää sotilaallisesti onnistuneena suorituksena. Käytännössä tilanne aiheutti kuitenkin suomalaisille suuria ongelmia, jotka ilmenivät muun muassa Viipurin nopeana menetyksenä ja karkuruutena. 

Neuvostoliiton suurhyökkäyksen alkamisen jälkeen saksalaiset toimittivat Suomeen aseita 13.–26.6.1944 Pohjoiselta armeijaryhmältä Virosta ja Suomen Lapista Saksan Saksan 20. vuoristoarmeijalta vajaat 11&nbsp;000 kappaletta 100&nbsp;mm:n Faustpatrone- ja 142&nbsp;mm:n Panzerfaust 30 -sinkoa ja 600 kappaletta 88&nbsp;mm:n Raketenpanzerbüchse 54. Fauspatrone:a kutsuttiin myös Panzerfaust klein:iksi, pieneksi panssarinyrkiksi Panzerfaust 30:n ollessa Panzerfaust, panssarinyrkki. Raketenpanzerbüchse 54:ää kutsuttiin Panzerschreckiksi, panssarikauhuksi. Suomen ilmavoimille toimitettiin 39 Messerschmitt Bf-109 G -hävittäjää. Kaikkiaan kesä-elokuun aikana toimitettiin 72 Messerschmitt Bf-109 G-6- ja Bf-109 G-8 -hävittäjää. 

Kun Viipurin menetys oli tapahtunut tosiasia, Suomen hallitus otti 22. kesäkuuta 1944 Neuvostoliiton Tukholman-lähettilään Aleksandra Kollontain välityksellä yhteyttä Moskovaan ja tiedusteli rauhanneuvottelujen mahdollisuutta. Samalla se ilmoitti, rintaman ollessa luhistumaisillaan, Moskovaan olevansa halukas luopumaan sodasta ja katkaisemaan suhteensa Saksaan. Neuvostoliitto vastasi Suomen hallituksen rauhantiedusteluihin vaatien antautumista ja rauhan pyytämistä, minkä jälkeen Suomi voisi lähettää valtuuskunnan Moskovaan. Ehtoihin taipumisesta piti lähettää Suomen presidentin ja ulkoministerin allekirjoittama vakuutus Moskovaan. Suomen hallitus tulkitsi Neuvostoliiton vastauksen tarkoittavan ehdotonta antautumista, vaikka Kollontai oli toista väittänyt. Mannerheim ja pääministeri Edwin Linkomies olivat sitä mieltä, että Neuvostoliitolle annettavan vakuutuksen allekirjoittaminen, ennen kuin tilanne rintamalle oli vakiintunut, olisi kansallinen itsemurha.

Samana päivänä Saksan ulkoministeri Joachim von Ribbentrop saapui yllättäen maahan ja ilmoitti, että Saksa jatkaisi tuen antamistaan vain, jos Suomi solmisi liiton Saksan kanssa ja jatkaisi sotimista. Näytti siltä, että Suomen hallituksella oli vain kaksi vaihtoehtoa: joko antautua Neuvostoliiton vaatimuksen mukaisesti tai solmia sopimus Saksan kanssa. Poliittista sitoumusta koskevaa asiaa ei katsottu voitavan viedä eduskunnan käsittelyyn, koska silloin se olisi tullut julkiseksi ja aiheuttanut varmasti kansanedustajien mielipiteiden jakaantumisen. Suomen hallitus ratkaisi asian Ribbentropin vaatimuksen mukaisesti, vaikka ministereistä osa äänesti Saksalle annettavaa vakuutusta vastaan. Aseavun saanti Saksasta oli varmistettava, ja Ryti päätti henkilökohtaisesti antaa Saksan vaatiman virallisen vakuutuksen. Saksalaiset vaativat Suomelta sitoutumista sotaan, koska Narvan rintama oli heille tärkeä. Presidentti Risto Ryti teki saksalaisten kanssa 26. kesäkuuta ns. Ryti–Ribbentrop-sopimuksen, joka velvoitti Suomea olemaan neuvottelematta erillisrauhaa ja lisäsi saksalaisten materiaalitoimituksia. Sopimuksen merkitystä on kuitenkin 2000-luvun alussa kyseenalaistettu. Rytin allekirjoittaessa kirjeensä Adolf Hitlerille pääosa saksalaisista panssarintorjunta-aseista, syöksypommittajista, rynnäkkötykeistä ja jalkaväkidivisioonista oli jo Suomessa tai matkalla. Ryti-Ribbentrop-sopimus ei ollut sitova valtiosopimus vaan ainoastaan Rytin henkilökohtainen vakuutus siitä, ettei hän tasavallan presidenttinä toimiessaan tee erillisrauhaa. Erillisrauha tehtiin sen jälkeen, kun Ryti oli eronnut tehtävästään ja eduskunta oli poikkeuslailla valinnut marsalkka Mannerheimin presidentiksi.

Saksasta saapui jo 24. kesäkuuta rynnäkkötykkiprikaati, joka alistettiin panssaridivioonalle. Baltiasta siirrettiin Suomeen saksalainen divisioona, joka ohjattiin ylipäällikkö Mannerheimin reserviksi Säkkijärvelle ja myöhemmin puolustukseen Viipurinlahdelle. Sotatapahtumat keskittyivät kesäkuun lopussa Talin-Ihantalan alueelle, missä kenraali Dimitri Gusevin komentama 21. armeija aloitti 25. kesäkuuta hyökkäyksen kohti Lappeenrantaa. Kesäkuun 29. päivänä puolustuksesta vastannut kenraaliluutnantti Oesch joutui kestämättömien tappioiden vuoksi antamaan käskyn vetäytymisestä taaempaaan asemaan Vakkilan ja Ihantalanjärven välille, minne oli ehditty luoda tiivis puolustus. Kun puna-armeija ei onnistunut Talin-Ihantalan suunnalla saamaan läpimurtoa, se siirsi heinäkuun alussa hyökkäyksensä painopisteen Viipurinlahden länsirannikolle. Kun läpimurto ei sielläkään onnistunut, sitä yritettiin vielä Keski-Kannaksella Vuosalmen alueella. Siellä 23. armeijan rajut hyökkäykset jatkuivat heinäkuun ensimmäisen viikon ajan. Kaikissa suunnissa suomalaiset ja saksalaiset onnistuivat vakauttamaan tilanteen, tosin menettäen jonkin verran aluetta. Heinäkuun 12. päivänä Leningradin rintaman komentaja Leonid Govorov keskeytti hyökkäyksen. Karjalankannaksella ja Viipurinlahdella alkoi asemasota, ja päämaja keskittyi sotatoimiin Laatokan Karjalassa. 

Erityistä merkitystä Kannaksen torjuntataisteluille on sanottu olleen Saksan jo aikaisemmin toimittamalla panssarintorjunta-aseistuksella, koska suomalaisten käytössä ollut pst-tykistö ei ollut tehokas neuvostojoukkojen uusimpia Klim Vorošilov- ja Josif Stalin -panssarivaunuja vastaan. Kannaksen puolustustaistelun taistelulennoista suoritti lyhyen aikaa hyvin merkittävän osan saksalainen Lento-osasto Kuhlmey, erityisesti maataistelukoneita, huoltoyhteyksiä ja huoltoa vastaan suunnatuin iskuin, mutta materiaalinen ilmaherruus oli neuvostoliittolaisten. Yleisimmän arvion mukaan kenttätykistön taitava keskittäminen ja hyvä yhteistoiminta sitkeästi taistelleen jalkaväen kanssa auttoivat suomalaisia ainoina toisessa maailmansodassa pysäyttämään Neuvostoliiton strategisen suurhyökkäyksen Talin–Ihantalan taistelussa 25. kesäkuuta – 9. heinäkuuta 1944, Äyräpäässä–Vuosalmella ja Viipurinlahdella. Joidenkin historioitsijoiden mielestä Saksan tuki oli torjuntataistelun onnistumiselle ratkaisevan tärkeää.

Syväriltä puna-armeijan eteneminen Aunuksen kannaksella jatkui niin sanottuna Itä-Karjalan suurhyökkäyksenä. Neuvostoarmeija valloitti Petroskoin 28. kesäkuuta 1944, mutta se pysäytettiin kiivaissa taisteluissa U-asemassa Impilahden–Jänisjärven tasalla. Syväriltä suomalaiset onnistuivat vetäytymään järjestyneesti. Rintamaorganisaatio kesti etulinjan suuriakin menetyksiä, jos tykistön tulenjohto, panssarintorjunta ja konetuliaseitten verkko vain säilyivät. Etulinjasta luvatta jopa yksiköittäin irtautuvat joukot olivat kuitenkin suomalaisille ongelma, joka vaikutti suuresti taistelun lopputulokseen. Myös pohjoisessa suomalaiset vetäytyivät. Vanhan rajan Ilomantsissa ylittäneet yli kahden divisioonan vahvuiset joukot torjuttiin ja tuhottiin 9. elokuuta päättyneessä Ilomantsin taistelussa.

Heinäkuun puolenvälin jälkeen tilanne Kannaksella vakiintui, ja Aleksandra Kollontai ilmoitti 12. heinäkuuta ruotsalaisten välityksellä, että ehdottoman antautumisen vaatimus oli johtunut hänen ”väärinkäsityksestään”. Neuvostoliitto luopui ehdottoman antautumisen vaatimuksesta, ja Ruotsin kautta ilmoitettiin Mannerheimille, että Neuvostoliitto oli valmis aselepoon edellyttäen, että sen allekirjoittaisi Mannerheim eikä silloisen hallituksen edustaja. Rauhasta oli Kollontain mukaan mahdollista neuvotella suurin piirtein talven ehdoilla, mikä tarkoitti vuoden 1940 rauhansopimusta. Lisäksi Ryti ja Tanner oli syrjäytettävä. 

Heinäkuun 28. päivän iltana Mannerheim ja hallituksen sisäpiiri pitivät salaisen kokouksen Mikkelissä. Kokouksessa päästiin ratkaisuun presidentin vaihtamisesta. Ryti erosi 1. elokuuta, ja eduskunta hyväksyi lain, jonka perusteella Mannerheim voitiin nimittää tasavallan presidentiksi 4. elokuuta. Mannerheim vannoi virkavalan välittömästi ja nimitti uuden hallituksen 8. elokuuta.

Suomella oli kesän 1944 torjuntataisteluissa neljätoista jalkaväkidivisioonaa, seitsemän prikaatia ja panssaridivisioona. Puna-armeija käytti Suomen rintamalla yhteensä 54 divisioonaa, yhtätoista jalkaväkiprikaatia ja seitsemän linnoitusalueen joukkoja eli yhteensä 68 yhtymän verran joukkoja, yhteismäärältään noin 605&nbsp;000 miestä, joiden taisteluvälineistö oli ylivoimainen. Suomalaisten kokonaistappiot olivat Kannaksella noin 44&nbsp;500 ja Itä-Karjalassa noin 19&nbsp;500 miestä kaatuneina ja haavoittuneina, Puna-armeijan tappiot olivat vähintään 96&nbsp;400 miestä.

## Miehityksen uhka
Henrik Meinanderin mukaan Neuvostoliitto ei pyrkinyt ensisijaisesti miehittämään Suomea vaan raivaamaan pois viimeisen Leningradiin kohdistuneen uhan, ennen kuin sotaretki Keski-Eurooppaan käynnistettäisiin täysimittaisena. 

Professori Heikki Ylikangas tulkitsee eri lähteitä siten, että Neuvostoliitto vähensi Suomen rintaman sotatoimien merkitystä kesän 1944 kuluessa. Hänen mukaansa muun muassa Mannerheim piti Suomen tilannetta toivottomana vielä esimerkiksi 16. ja 18. kesäkuuta. Päämajassa tapahtui selkeä suunnanmuutos 19. kesäkuuta Mannerheimin saatua eversti Aladár Paasoselta tiedusteluaineistoa, jonka mukaan Neuvostoliitto ei tähdännyt Suomen miehittämiseen vaan rauhaan. Ylikangas tulkitsee Neuvostoliiton sotatoimien pääpainopisteen olleen eteläisemmässä Euroopassa, jossa Saksan hyökkäyksen torjuminen oli tärkeintä.

Neuvostoliiton miehitysaikeista puolestaan kertoo se, että Moskovassa setelipaino Goznakin tiloissa oli suunniteltu ja valmistettu Suomea varten miehitysseteleitä.

Miehitystä ei tapahtunut, mutta syyskuussa solmitun Moskovan välirauhan ehtoihin kuului, että Etelä-Suomen lentokentät oli luovutettava Neuvostoliiton ilmavoimien käyttöön taistelun jatkamiseksi saksalaisia vastaan Baltiassa ja Itämeren suunnalla. Lisäksi ehtoihin kuului, että Neuvostoliitto tulisi ”tarvittaessa” antamaan apua saksalaisten joukkojen eliminoimiseksi Suomen alueelta.

## Sotavangit
:

Neuvostoliittolaisten sotavankien määrä Suomessa on arvioitu olleen noin 64&nbsp;000 henkeä. Näistä 56&nbsp;000 vankia oli otettu jo vuonna 1941. Noin 2&nbsp;700 vankia vaihdettiin saksalaisten itämerensuomalaisiin, joita oli noin 2&nbsp;200. Vuoden 1942 huonon sadon takia nälkään kuoli monia sotavankeja. Neuvostoliittolaisia sotavankeja kuoli 18&nbsp;318 suomalaisilla sotavankileireillä.

Suomalaisia sotavankeja oli Neuvostoliiton virallisen tilaston mukaan 2&nbsp;377. Kotimaahan palautettiin 1&nbsp;969 henkeä. Timo Malmin mukaan suomalaisia joutui vangeiksi 3&nbsp;402, leirillä kuoli 1&nbsp;388 ja kotiutettuja oli 1&nbsp;938 eli 57 prosenttia. Lukujen eron virallisiin lukuihin selittää osittain se, että neuvostoliittolaisissa tilastoissa otetaan huomioon vain ne sotavangit, jotka selvisivät leirille saakka.

## Rauha

Rytin erottua tehtävistään 4. elokuuta 1944 virkaan astunut uudeksi presidentiksi valittu Mannerheim katsoi elokuun puolivälissä Rytin tekemän Ribbentrop-sopimuksena tunnetun henkilökohtaisena kirjeenä lähetetyn vakuutuksen olevan pätemätön sitomaan Suomea Saksaan. Rauhanehdot saatiin elokuun lopussa. Neuvostoliiton ehtona aselevolle oli suhteiden katkaiseminen Saksaan. Neuvostoliitto oli valmis aloittamaan aselevon 4. syyskuuta 1944 kello 8.00 sillä edellytyksellä, että Suomi tiedottaa suhteiden katkaisemisesta Saksaan. Pääministeri Antti Hackzell ilmoitti illalla 2. syyskuuta eduskunnalle ja Suomen kansalle tulevista rauhanneuvotteluista. Eduskunta äänesti 2. syyskuuta salaisessa istunnossa suhteiden katkaisemisen ja rauhanneuvotteluiden aloittamisen puolesta äänin 108–43. Äänestystä edelsi kriittinen keskustelu, jossa IKL:n jäsenten lisäksi myös jotkut kokoomuslaiset ja maalaisliittolaiset kansanedustajat tuomitsivat suhteiden katkaisemisen Saksaan. Suomalaiset lopettivat sotatoimet annettuna ajankohtana, mutta neuvostoliittolaiset jatkoivat tulitusta vielä vuorokauden, mikä ilmeisesti johtui tiedotteen julkaisun viivästymisestä.

Suomen hallitus katkaisi virallisesti suhteensa Saksaan 4. syyskuuta ja vaati sitä poistamaan joukkonsa Suomesta 15. syyskuuta mennessä. Saksalaiset lupasivat poistaa joukkonsa Etelä-Suomesta määräaikaan mennessä, mutta eivät puhuneet mitään Pohjois-Suomesta. Koska päämajassa tiedettiin, että saksalaiset eivät voisi poistua Lapista vielä kuukausiin, Lapin evakuointi aloitettiin 7. syyskuuta. Evakuointi koski noin 100&nbsp;000 ihmistä. Hackzellin johtama aselepovaltuuskunta ylitti rintamalinjan Juustilan lohkolla aamulla 7. syyskuuta ja jatkoi sieltä matkaa Moskovaan. Suomen valtuuskunta joutui odottamaan Moskovassa viikon, ennen kuin sai 14. syyskuuta kutsun neuvotteluihin. Hackzell sai neuvottelukutsun saapuessa aivohalvauksen. 

Rauhanehtoina oli Saksasta irtautuminen ja saksalaisjoukkojen karkottaminen maasta huolimatta siitä, että samaan aikaan armeija tuli saattaa rauhanaikaiselle kannalle eli joukot kotiuttaa. Suomen ja Saksan välille puhkesi Lapin sota (15. syyskuuta 1944 – 27. huhtikuuta 1945). Neuvostoliitto painosti Suomea taisteluihin, mutta vetäytyminen toteutettiin aluksi saksalaisten kanssa salaisesti sovitun yhteisen aikataulun mukaan. Merkittävämmät sotatoimet alkoivat suomalaisten 1. lokakuuta tekemällä Tornion maihinnousulla ja kiivailla taisteluilla Tornionlaaksossa. Saksalaisarmeija vetäytyi hyvässä järjestyksessä pohjoista kohti, motorisoitujen jälkijoukkojen taistellessa perässä tulevien suomalaisjoukkojen kanssa. Saksalaisjoukot vetäytyivät Norjaan ja valmiiksilinnoitettuun puolustuslinjaan Käsivarren Lapissa. Koska Suomen armeijan pääjoukot tuli kotiuttaa joulukuun alussa 1944, tuli sodan loppuvaiheesta ”lasten ristiretki”, jossa armeijan kantahenkilökunta johti vain nuorimpia ikäluokkia.

Neuvostoliitto ei suostunut solmimaan heti lopullista rauhaa, ja Moskovassa allekirjoitettiin 19. syyskuuta *välirauha*:

* Suomi luovutti Neuvostoliitolle talvisodassa menetettyjen alueiden lisäksi Petsamon ja joutui vuokraamaan Porkkalan 50 vuodeksi ja takaamaan sinne Neuvostoliiton sotilaille vapaan pääsyn Suomen alueiden kautta.
* Saksan joukot oli karkotettava maasta ja saksalaisten omaisuus luovutettava liittoutuneille.
* Suomen oli supistettava armeijansa vahvuus 42&nbsp;000 mieheen.
* Sotakorvauksia tuli maksaa 300 miljoonaa Yhdysvaltain dollaria kuudessa vuodessa, ja korvata kaikki luovutetulta alueelta viety ja hävitetty omaisuus.
* Neuvostoliiton vastaiset ja ”fasistiset” järjestöt (muun muassa Lotta Svärd) piti lakkauttaa pysyvästi.
* Sotarikolliset piti tuomita.

Jatkosodan loppu käytännössä sammutti myös Suur-Suomi-aatteen, koska sen toteuttamiselle ei enää ollut poliittisia eikä sotilaallisia edellytyksiä. Neuvostoliitto oli voittanut sodan ja laatinut Suomelle ankarat rauhanehdot, jossa muun muassa Suomen alue entisestään pieneni.

Jatkosodan aikana Suomeen siirretyt inkerinsuomalaiset piti välirauhanehtojen mukaan palauttaa takaisin Neuvostoliittoon. Neuvostoliiton hallinnoimilta alueilta ja Suomesta siirretyt inkerinsuomalaiset karkotettiin eri puolelle Neuvostoliittoa. Suuri osa pakkosiirrettiin Siperiaan.

Neuvostoliitto määritteli Suomen rauhanehdot ja aluemenetykset länsi-liittolaisilleen jo etukäteen sodan alkuvaiheessa. Kun Britannian ulkonimisteri Anthony Eden matkusti joulukuussa 1941 Moskovaan tiivistämään sotilaallista yhteistyötä, Neuvostoliitto otti ensimmäisenä ehtona esiin 22. kesäkuuta 1941 vallinneen tilanteen, jonka mukaan Britannian olisi tunnustettava Baltian maiden, Kaakkois-Suomen, Itä-Puolan, Bessarabian ja Pohjois-Bukovinan kuuluminen Neuvostoliittoon. Näiden lisäksi NL vaati osia Itä-Preussista, Petsamoa ja lisäksi tukikohtia Romaniasta ja Suomesta. Neuvostoliitto halusi kirjata kaikki luetellut ehdot salaisella lisäpöytäkirjalla. Brittien informoitua ehdoista amerikkalaisia nämä torjuivat ehdottomasti ehdotuksen salaisen lisäpöytäkirjan laatimisesta. Stalinin ehdotuksen katsottiin olleen Atlantin julistuksen periaatteiden vastainen. Brittihallitus ei periaatteessa katsonut vastustavansa Stalinin ehdotusta, mutta asiasta ei vain voitu päättää juuri sillä hetkellä.

Jatkosodan jälkeen Karjalasta evakuoitu siirtoväki sekä rintamamiehet oli asutettava, minkä vuoksi säädettiin maanhankintalaki. Lisäksi Suomen oli maksettava suuret sotakorvaukset Neuvostoliitolle, mutta toisaalta estettävä Neuvostoliiton vaikutusvallan liiallinen kasvu. Ulkopoliittiseksi linjaksi muodostui Paasikiven–Kekkosen linja. Linja pyrki ottamaan huomioon Neuvostoliiton turvallisuusintressit mutta estämään sen liiallisen vaikutuksen sisäpolitiikkaan. Toisin kuin muissa Neuvostoliiton vaikutuspiiriin jääneissä maissa, kommunistit eivät nousseet valtaan Suomessa, vaikka vaaran vuosina kommunistien vallankaappauksen uhkaa pidettiin todellisena. Merkittävänä syynä oli se, että Neuvostoliitto ei sotilaallispoliittisen kokonaistilanteen vuoksi halunnut tukea suomalaisten kommunistien mahdollisia vallankaappaussuunnitelmia. Kommunistit joutuivat jättämään hallituksen vuonna 1948, Suomi liittyi Pohjoismaiden neuvostoon ja Yhdistyneisiin kansakuntiin vuonna 1955 ja sai Neuvostoliitolle tukikohdaksi vuokratun Porkkalan takaisin vuonna 1956. Toisaalta Suomi joutui vuonna 1948 solmimaan YYA-sopimuksen, joka sitoi Suomen sotilaallisesti Neuvostoliiton vaikutuspiiriin.

## Suomen ja Saksan suhde jatkosodan aikana

Keskustelu jatkosodan alusta, suurhyökkäyksen yllätyksestä, torjuntavoitosta ja saksalaisten osuudesta jatkuu edelleen sekä muistelmakirjallisuudessa että tutkimuksissa. Sodan lopusta 1980-luvun loppuun asti käytiin keskustelua sodan alkamisesta, jossa niin kutsutun ajopuuteorian katsottiin selittävän Suomen tien sotaan. Suurhyökkäys-aiheessa perinteisen käsityksen mukaan Stalin tarvitsi voimat ensisijaisesti Saksaa vastaan. Hyökkäyksen jatkaminen käsketylle Kymijoen linjalle olisi edellyttänyt uusia suunnitelmia ja lisäjoukkojen keskityksiä, ja sitä taas yleistilanne ja vuodenajan vaihtuminen eivät olisi sallineet. Siksi Neuvostoliitto suostui neuvoteltuun erillisrauhaan, vaikka liittoutuneet olivat sopineet vaativansa Saksalta ja sen liittolaisilta antautumista. Suomalaiset katsoivat olevansa Saksan ”kanssasotijoita” omine päämäärineen eivätkä liittolaisia.

Keskustelu siitä, oliko Suomi liittoutunut Saksan kanssa vai sotiko se omaa erillistä sotaansa, erillissotateesi, on jatkunut Suomessa 2000-luvulle asti. Virallisen poliittisen näkemyksen mukaan Suomi ja Saksa eivät olleet liitossa (muun muassa presidentti Tarja Halosen lausunnot 60. voitonpäivän edellä). Ulkomaisessa historiantutkimuksessa on pitkään ollut vallitsevana käsitys, että Suomi oli Saksan liittolainen. Myös huomattava osa suomalaisia tutkijoita on sitä mieltä, että Suomi oli käytännössä Saksan liittolainen. Jatkosotatutkimuksen perusteoksen, Markku Jokisipilän väitöskirjan *Aseveljiä vai liittolaisia?* mukaan erillissodasta alettiin Suomessa puhua vasta silloin, kun sotaonni alkoi kääntyä ja Saksan häviö näyttää yhä selvemmältä. Vuonna 2008 myös historian professori Henrik Meinander otti Tarja Halosen presidenttifoorumissa kantaa erillissodan käsityksestä luopumisen puolesta. Lokakuussa 2008 *[[Helsingin Sanomat]]* teki kyselyn suomalaisten historian professoreiden keskuudessa. Vastanneista 28 professorista 16 (57&nbsp;%) mukaan Suomi ei käynyt jatkosodassa erillissotaa vaan oli Saksan liittolainen. Kuusi (21&nbsp;%) professoreista oli erillissodan kannalla, ja kuusi ei antanut suoraa vastausta.

Liittonäkemyksen kannattajat kiinnittävät huomiota esimerkiksi siihen, että joukko korkea-arvoisia suomalaisupseereita sai etukäteen tietoja operaatio Barbarossasta siten, että jatkosota oli olennaisesti sidoksissa tähän operaatioon. Näin ollen Suomen jatkosotaa sellaisena kuin se käytiin ei olisi sodittu ilman Saksan merkittävää materiaalista ja strategista tukea. Suomi ei ollut lain mukaan Saksan liittolainen, sillä Suomen ja Saksan välille ei ollut solmittu liittosopimusta, mutta käytännössä Suomi oli Saksan liittolainen, sillä se kävi sotaa Saksan resursseilla ja aseilla, antaen Pohjois-Suomen saksalaisten käyttöön ja alistaen joukkojaan Saksan armeijan komennukseen. Varsinkin jatkosodan alkuvaiheessa Suomen operaatiot olivat täysin sidoksissa Saksan omiin operaatioihin ja niistä riippuvaisia. Samoin maiden turvallisuuspoliiseilla oli kiinteät suhteet.

Sota-aikana saksalaisia kutsuttiin aseveljiksi, kuten myös Saksassa suomalaisia. Myös Suomen valtionjohto käytti termiä puhuessaan Saksasta.

## Katso myös

*Ilomantsin torjuntavoitto 1944
*Itä-Karjalan keskitysleirit
*Itärintama (toinen maailmansota)
*Jatkosodan suomalainen ilmatorjunta
*Jatkosodan suomalaiset lentokoneet
*Jatkosodan hyökkäysvaihe
*Jatkosodan vastarintaliike

*Kesän 1944 ratkaisutaistelut
*Pohjois-Suomi jatkosodan hyökkäysvaiheessa 1941
*Salpalinja
*Suomen ilmavoimien historia – jatkosodan lentokoneet ja lentosota
*Suurhyökkäys Syväriltä 1944
*Tuntematon sotilas

## Lähteet
### Kirjat, aikakauslehdet
* 
* Fagerholm, K-A.: Puhemiehen ääni. Tammi, 1977. 
*Glantz, David: The Siege of Leningrad 1941–44, MBI Publishing Company 2001
* 
* 
* 
* 
* Historiallisia Tutkimuksia 148. Helsinki: Suomen Historiallinen Seura.
* 
* 
* 
* 
* 
* 
* Mannerheim, G.: *Muistelmat II*. Helsinki: Otava 1952.
* 
* Meinander, Henrik: *Tasavallan tiellä. Suomi Kansalaissodasta 2000-luvulle*. Schildts Kustannus Oy, 1999. 
* 
* Paasivirta, Juhani: *Suomi ja Eurooppa 1936–1956*. KIRJAYHTYMÄ, 1992. 
* 
* 
* Seppälä, Helge: *Vuosisatainen taistelu Karjalasta.* Kustannus Oy Taifuuni, 1994. 
* 
* 
* 
* 
* 

### Päivälehdet
* 
* 
* 

### Verkko
* 
* 
* 
* 

### Viitteet

## Kirjallisuutta
* 
* 
* 
* 
* 
* 
* 
* 
* 
* 
* 
* 
* 
* 
* 

## Elokuvia
* *[[Etulinjan edessä]]*, elokuva JR 61:stä Syvärillä ja Kannaksella, Åke Lindman, 2004 http://web.archive.org/web/20060420200137/http://www.framomframstalinjen.fi/index.html
* *[[Hiljaisuus (suomalainen elokuva)|Hiljaisuus]]*, elokuva kaatuneitten evakuoimiskeskuksesta, ohjaus Sakari Kirjavainen, 2011
* *[[Hylätyt talot, autiot pihat]]*, elokuva Laila Hietamiehen samannimiseen romaanista, kertoo Viipurin viimeisistä päivistä kesällä 1944, ohjaus Lauri Törhönen, 1999
* *[[Lupaus (elokuva)|Lupaus]]*, elokuva lotista talvi- ja jatkosodassa, ohjaus Ilkka Vanne, 2005
* *[[Päämaja (elokuva)|Päämaja]]*, elokuva Päämajan tunnelmista kesällä 1944, ohjaus Matti Kassila, 1970
* *[[Rintamalotta]]*, elokuva lotista rintamalla jatkosodan aikaan, ohjaus Aarne Tarkas, 1956
* *[[Rukajärven tie (elokuva)|Rukajärven tie]]*, Olli Saarela, käsikirjoitus Antti Tuuri ja Olli Saarela, 1999
* *[[Tali-Ihantala 1944]]*, Åke Lindman ja Sakari Kirjavainen, käsikirjoitus Stefan Foss, Benedict Zilliacus ja Esko Salervi, 2007 http://www.ses.fi/fi/elokuva.asp?id=756
* *[[Tuntematon sotilas (vuoden 1955 elokuva)|Tuntematon sotilas]]*, Edvin Laine, 1955
* *[[Tuntematon sotilas (vuoden 1985 elokuva)|Tuntematon sotilas]]*, Rauni Mollberg, 1985
* *[[Tuntematon sotilas (vuoden 2017 elokuva)|Tuntematon sotilas]]*, Aku Louhimies, 2017

## Aiheesta muualla

* 
* 
* 
* 
*  Hakukone.
* 
* 
* 
*  Kirja-arvostelu teoksesta Pilke, Helena ja Kleemola, Olli: *Elämää juoksuhaudoissa. Sotilaiden huvit ja harrastukset jatkosodan rintamilla.* SKS, 2015.
* Heikki Kainulainen, Tutkijoiden erillissota Pro gradu –tutkielma, Helsingin yliopisto 2013